
SEIMO NARIŲ EMANUELIO ZINGERIO, VYTENIO POVILO ANDRIUKAIČIO, ARVYDO ANUŠAUSKO IR GEDIMINO KIRKILO KOMANDIRUOTĖS Į PAFOSĄ (KIPRO RESPUBLIKA) ATASKAITA


Vilnius, 2012 m. rugsėjo 20 d. 

Ataskaitą pateikė Seimo narys: Emanuelis Zingeris, Užsienio reikalų komiteto pirmininkas (kartu vyko Seimo nariai V. P. Andriukaitis, A. Anušauskas, G. Kirkilas, taip pat Seimo kanceliarijos tarnautojai L. Raulinaitytė, R. Misiulis, A. Silickienė ir E. Zelenka).
Komandiruotės pagrindas: 2012 m. rugpjūčio 14 d. Seimo valdybos sprendimas Nr. SV-S-1675 ir Seimo kanclerio įsakymas Nr. 400-KK-65.

Kviečiančioji institucija: Kipro Respublikos Parlamentas.

Komandiruotės tikslas: Dalyvauti tarpparlamentinėje bendros užsienio ir saugumo politikos bei bendros saugumo ir gynybos politikos konferencijoje (toliau – Tarpparlamentinė konferencija).
Įvykę susitikimai: su ES valstybių narių giminingų komitetų atstovais, Kipro pirmininkavimo parlamentinio matmens renginių organizatoriais.
Nagrinėtos temos: 1) Tarpparlamentinės konferencijos darbo tvarkos taisyklės; 2) Konferencijos atidarymas; 3) Einamieji BUSP ir BSGP klausimai – ES civilinės ir karinės misijos ir operacijos; 4) ES ir Arabų pavasaris; 5) Dabartinė bendra užsienio ir gynybos politika Kipro pirmininkavimo ES Tarybai metu; 6) Susitikimas su Kipro pirmininkavimo parlamentino matmens renginių organizatoriais.
Aptarti klausimai ir šalių pozicijos: 

1) Nacionalinių parlamentų ir Europos Parlamento delegacijų vadovų diskusija dėl Tarpparlamentinės konferencijos darbo tvarkos taisyklių projekto ir darbo tvarkos taisyklių tvirtinimas
Susitikimo pradžioje delegacijų vadovams buvo pateiktas pirmininkaujančio Kipro parlamento delegacijos kartu su Europos Parlamento delegacija parengtas Tarpparlamentinės konferencijos darbo tvarkos taisyklių projektas.

Greta redakcinio pobūdžio pataisų, dėl kurių buvo greitai sutarta, pagrindinės dalykinės diskusijos vyko dėl darbo tvarkos taisyklių projekto nuostatų, reglamentuojančių galimas Europos Parlamento galias ir įtaką ateityje rengiant Tarpparlamentinės konferencijos susitikimus.

Daugiausia diskusijų kilo dėl:

· projekto preambulės 2 pastraipos, referuojančios į Lisabonos sutarties Pirmojo protokolo dėl nacionalinių parlamentų vaidmens Europos Sąjungoje 9 straipsnį;

· projekto 2 straipsnio 2.3.b punkto, numatančio, kad pirmininkaujančios valstybės narės  parlamentas tampriai bendradarbiaudamas (ang. in close cooperation) su Europos Parlamentu gali pakviesti specialius svečius ir specialistus;

· projekto 3 straipsnio 3.2 punkto, numatančio, jog pirmininkaujančios valstybės narės parlamentas tampriai bendradarbiaudamas (ang. in close cooperation) su Europos Parlamentu rengia Tarpparlamentinės konferencijos darbotvarkės  projektą.

Pateiktam pirminiam projektui pritarė PL, MT, BE delegacijos.
LV delegacija pasiūlė pritarus projekto nuostatoms, atitinkančioms 2012 m. balandžio 20-21 d. ES parlamentų pirmininkų konferencijos Varšuvoje išvadas, dar kartą pritarti ir kitus pasiūlymus svarstyti papunkčiui.
FR ir DE delegacijos siūlė steigti sekretoriatą ir nustatyti konferencijos sprendimų priėmimo daugumos balsavimu tvarką. DE taip pat siūlė apsvarstyti galimybes į Tarpparlamentinę konferenciją valstybėms siųsti skirtingo dydžio delegacijas pagal valstybių balsų skaičiavimo Europos Taryboje analogiją, tačiau visam tam pritarimo nebuvo.

Kilus diskusijoms LV, DK, IE pasiūlė dar kartą patvirtinti tai, dėl ko sutarė ES parlamentų pirmininkai Varšuvoje, o dėl ginčytinų pasiūlymų įsteigti darbo grupę ir spręsti po 2 metų.

EE pažymėjo, kad turi būti išlaikytas delegacijų paritetas ir perimta geriausia COFACC praktika.

UK pareiškė griežtai nesutinkanti su Lisabonos sutarties Pirmojo protokolo 9 straipsnio akcentavimu preambulėje ir 2.3.b bei 3.2 punktais.

SE pritarė UK pozicijai.

Po diskusijos surengtoje pertraukoje neformaliai buvo sutarta, jog kol kas atsisakoma nuorodos į Lisabonos sutarties Pirmojo protokolo 9 straipsnį bei 2.3.b ir 3.2 punktų.

Konferencija pritarė darbo tvarkos taisyklėms numatydama įsteigti ad hoc darbo grupę (atsakinga būsimoji ES pirmininkė Airija), kuri per 18 mėn. turi pateikti rekomendacijas Tarpparlamentinei konferencijai, kuri jas apsvarsčiusi pateiks ES parlamentų pirmininkų konferencijai.
2) Konferencijos atidarymas.
Kipro Atstovų rūmų Pirmininko  Y.L.OMIROU sveikinimo žodis:

· Kipro pirmininkavimo ES Tarybai prioritetai: ES Daugiametė finansinė perspektyva, augimo strategija, migracijos politika, ES kaimynystės politika, ypač praūžus Arabų pavasariui.

· Steigiama Tarpparlamentinė konferencija kaip parlamentinės kontrolės priemonė padidins ES demokratinį legitimumą ir sustiprins ją tarptautiniu mastu.

· Kipro padėtis lemia, kad ypatingas dėmesys pirmininkavimo metu yra skiriamas ES kaimynystės politikai – ypač įvykiams Šiaurės Afrikoje ir Artimuosiuose Rytuose.

Dėl savo skaudžios istorijos Kipras labai gerai supranta taikos vertę ir  nenuilstamai siekia ilgalaikio Kipro problemos sprendimo, paremto tarptautine teise, JT rezoliucijomis ir jūrų teisės konvencija.
3) Einamieji BUSP ir BSGP klausimai – ES civilinės ir karinės misijos ir operacijos.
Diskusija su C.ASHTON, ES Vyriausiąja įgaliotine užsienio reikalams ir saugumo politikai. 
C.ASHTON savo pasisakyme trumpai apžvelgė padėtį ES Pietų kaimynystėje pristatydama ES veiklos prioritetus „probleminiuose“ regionuose bei atsakė į parlamentarų klausimus. Pažymėtina tai, kad savo kalboje ji neminėjo ES Rytų kaimynystės.

Serbijoje ir Kosove tęsiamas dialogas, kurio tikslas – taikus konflikto sureguliavimas.

Bosnijoje ES kalbasi su visomis šalimis. Čia svarbu skatinti europinės perspektyvos ambicijas.

Arabų pavasaris parodė, kad ES yra priešakinėse fronto linijose. Būtina bendradarbiauti su Arabų lyga. Tunise, Libijoje, Egipte būtina skatinti moterų teises, remti ekonomiką. Egipte, Arabų pavasario rezultate atsistatydino šalies Prezidentas, ko dar nėra buvę. Būtina remti ekonomiką ir teikti pagalbą  „atvedant“ bankus ir finansines institucijas.

Libijoje labai svarbi parama užtikrinant saugumą.

Jordanijoje vyks rinkimai, svarbu ugdyti pilietinę visuomenę.

Afrikoje – Somalyje – pagrindinė problema kova su piratavimu, maisto tiekimo užtikrinimas.

Gazoje ir Artimųjų Rytų taikos procese ES vaidmuo išaugo, čia reikia skirti dėmesio vaikų teisių ir jų gyvenimo sąlygų užtikrinimui.

Sirijoje reikia papildomų lėšų humanitarinei pagalbai. Sirijoje galimi greiti pokyčiai. Būtina kiek įmanoma labiau didinti tarptautinį spaudimą.

Atidaryta ES atstovybė Mjanmare.

Taps svarbus Burundis, kur ES dirba kartu su NVO.

Konfliktiniuose regionuose, ES turi maksimaliai išnaudoti sinergiją tarp ten veikiančių valstybinių ir kitų organizacijų.

Sahelio regionui teikiama saugumo ir humanitarinė parama.

Jungtinių Tautų Saugumo Tarybos reformos klausimu vyksta dideli debatai, kurių lyderis Brazilija.

Sudano ir Pietų Sudano regione ES turi atstovą, ten stebima tam tikra pažanga.

V.P.ANDRIUKAITIS pastebėjo, kad savo kalboje ES Vyriausioji įgaliotinė koncentravosi į ES Pietų kaimynystės šalis ir paklausė, kokią vietą  Vyriausiosios  įgaliotinės darbotvarkėje užima užsitęsę konfliktai Pietų Osetijoje, Abchazijoje, Kalnų Karabache ir Padnestrėje.

C.ASHTON atsakydama pažymėjo, jog siekiant pažangos Gruzijoje visuose susitikimuose su Rusijos pareigūnais yra pabrėžiama, kad būtina laikytis susitarimų, dėl kurių buvo sutarta Prancūzijos pirmininkavimo ES metu. Kalnų Karabache pažangos nematyti ir susidaro įspūdis, kad abi šalys jos nelabai nori. Tuo tarpu Padnestrėje optimizmo daugiau – ten gali būti judama pažangos keliu.
4) ES ir Arabų pavasaris.
Temą pristatė Kipro Respublikos užsienio reikalų ministrė Erato KOZAKU-MARKULI (Erato Kozakou-Marcoullis).

Pranešėja „Arabų pavasarį“ įvardino kaip vieną svarbiausių vertybių. Politiniai procesai Tunise, Libijoje ir ypatingai Egipte, pasak pranešėjos, reikalauja specialaus dėmesio. Vertinant asmens laisves ir teises šiose šalyse akcentuotas vis dar silpnas moterų vaidmuo ekonomikoje ir politikoje. Pavyzdžiui, Egipte  yra apie du milijonai moterų, kurios gyvena be asmens tapatybės dokumentų ir dėl to vis dar vertinamos ne kaip nepriklausomos asmenybės, o kaip vyrų nuosavybė.

Daugelyje „Arabų pavasario“ valstybių saugumo lygis yra kritinis. Energija, vanduo ir išsilavinimas, tai bene svarbiausi dalykai, kurie turi būti prieinami kiekvienam žmogui, tačiau, deja, tai vis dar yra siekiamybė. 

Įvardinant ES prioritetus paminėtina, kad Palestinos ir Sirijos žmonės aktyviai siekia laisvės bei orumo, tačiau Palestinoje būtina prisidėti prie ekonominio augimo skatinimo, o Sirijai labai reikalinga humanitarinė pagalba, nes smurtas ir neramumai labai paveikė civilius  gyventojus. Libijoje, vis dar yra didelių problemų su prekyba mažaisiais ginklais bei išsikerojusia korupcija. Egipte reikia padėti kurtis naujajai demokratinei visuomenei, čia situacija nestabili ir neaiški, silpna ekonomika. Siekiama suvaldyti minėtus negatyvius procesus, nes saugumas arabų pasaulyje daro įtaką ir ES bei viso pasaulio žmonių saugumui, o esantys ar galimi neramumai galėtų sužlugdyti pasiektą demokratizacijos proceso pažangą.

Kipro Respublikos užsienio reikalų ministrė Erato Kozaku-Markuli teigimu, „Arabų pavasaris“ jau tampa „Pasaulio pavasariu“, tačiau demokratijos augimas arabų šalyse - ilgalaikis procesas, kuriame ES vaidmuo išliks svarbus ir reikšmingas. ES šiuo klausimu turi formuoti vieno balso politiką. Anot pranešėjos, siektina, kad mažėtų atotrūkis tarp „interesų ir vertybių“, o nacionaliniuose ES valstybių narių biudžetuose atsispindėtų parama krizių sukeltų padarinių minėtose valstybėse šalinimui.
5) Dabartinė bendra užsienio ir gynybos politika Kipro pirmininkavimo ES Tarybai metu.
Kipro Gynybos ministras Demetris ELIADES pristatė einamuosius klausimus Kipro pirmininkavimo ES Tarybai metu. Ministras pažymėjo, kad Kipras pirmininkavimo metu artimai bendradarbiauja su ES Vyriausiąja įgaliotine užsienio ir saugumo politikai baroniene Catherine ASHTON, Europos išorės veiksmų tarnyba ir partneriais.
Kipras, kaip  pirmininkaujanti valstybė narė  prisideda prie BUSP ir BSGP per:

a) ES karinių gebėjimų vystymą;

b) Tarptautinio saugumo vystymą ypač pabrėžiant  Artimųjų Rytų ir Jūrinio saugumo plėtotę;

c) bendros kultūros skatinimą BSGP kontekste;

d) leidžiant knygas BSGP tematika.

Svarbus aspektas - kad finansinės krizės akivaizdoje nenukentėtų gynybos sektorius. Šis klausimas sprendžiamas lanksčiai, tačiau įvertinant saugumo svarbą, nes priešingu atveju, autoritariniai režimai įgytų daugiau galios. Saugumas apima ne tik karinį, bet ir švietimo, ekonominius, gamybos, socialinius, aplinkosauginius ir kt. klausimus. 
Kipras pirmininkavimo metu diskutuojant apie saugumą vykdo dvišalius ir daugiašalius dialogus, rengia diskusijas, konferencijas, seminarus. 
NL teiravosi kaip CY dirbs su Rusija dujų klausimu, be to, labai svarbus saugumo aspektas yra vanduo, maistas, energija.

EP atstovas pažymėjo, kad būtinas stiprus EDA (Europos gynybos agentūros) palaikymas bei tinkamas balansas tarp NATO ir ES.
V.P. ANDRIUKAITIS pažymėjo, kad ES ir Turkija turi geriau koordinuoti savo veiksmus, nes pastaruoju metu Turkija veikia vienašališkai.

CY ministras pažymėjo, kad dujų klausimas yra labai jautrus, o ES tikslas – užtikrinti žmonių gerovę, t.y. užsitikrinti pakankamas dujų atsargas. Maistas, žemės ūkis ir kiti saugumo elementai yra labai svarbūs ir ES turi prisidėti prie šių saugumo elementų stiprinimo. Kalbant apie bendradarbiavimą, būtina stiprinti ES ir NATO, ES ir JTO santykius ir kartu teikti pasiūlymus, iniciatyvas, modernią, inovacinę paramą mažoms šalims (pvz., per EDA), nes jos neturi reikiamų išteklių.
Pirmininkavimą perimančios Airijos parlamento jungtinio užsienio reikalų komiteto pirmininkas Pat BREEN pakvietė visus į kitą Tarpparlamentinės konferencijos susitikimą, kuris įvyks 2013 m. kovo 24-26 d. Dublino pilyje.

6) Susitikimas su Kipro pirmininkavimo renginių organizatoriais.

Pažymėta, kad šiame steigiamajame Tarpparlamentinės konferencijos  posėdyje dalyvavo 263 delegatai. Esant tokiam dideliam dalyvių skaičiui, svarbu sudaryti galimybę tos pačios delegacijos nariams gyventi netoli vienas nuo kito bei užtikrinti reikiamas sąlygas konferencijai, pietums ir vakarienei, įskaitant kultūrinę programą.
Prieš prasidedant Kipro pirmininkavimui, nuo 2012 m. sausio mėn. Kipre lankėsi 37 delegacijos (Europos Parlamento, Europos Komisijos, Latvijos, Estijos, Švedijos, Jungtinės Karalystės ir kt. ). Daugiausia delegacijų sulaukta balandžio – birželio mėn. Vizitų trukmė – 1 diena.
Kolegos iš Kipro parlamento kanceliarijos rekomendavo kiekvienam renginiui suburti atskirą grupelę žmonių, kurie koordinuotų visus klausimus nuo logistikos iki turinio. 

Dėl vertėjų – renginio organizatoriai užtikrina vertimą žodžiu pirmininkaujančios valstybės narės, anglų ir prancūzų kalbomis. Kitų kalbų režimai galimi jeigu yra tam techninės galimybės, tačiau vertėjus atsiveža pačios delegacijos. Esant pageidavimams dėl papildomų vertimų – rekomenduojama taikyti „pirmas užsirezervavo – pirmas gavo“ principą. Šioje Tarpparlamentinėje konferencijoje buvo verčiama žodžiu į 7 kalbas: graikų, anglų, prancūzų, vokiečių, italų, ispanų ir kroatų. Dokumentai buvo verčiami į 3 kalbas: graikų, anglų ir prancūzų. 
Aktuali informacija ir pasiūlymai dėl įgytų žinių panaudojimo Seime: 

Ruošiantis Lietuvos pirmininkavimui ES Tarybai ir būsimiems renginiams (konferencijoms, seminarams, susitikimams), kurie vyks Seime būtina atkreipti dėmesį į tokius organizacinius klausimus:
1. Nors priimtose Tarpparlamentinės konferencijos darbo tvarkos taisyklėse nenumatytas parengiamasis pirmininkaujančio trejeto ir Europos Parlamento delegacijų susitikimas, toks susitikimas Kipre įvyko pirmosios konferencijos dienos ryte. Šio susitikimo metu buvo parengta nauja darbo tvarkos taisyklių redakcija.

2. Kuo anksčiau kalbėtis su C. ASHTON dėl jos dalyvavimo Tarpparlamentinėje konferencijoje ir užsitikrinti pakankamai ilgą jos dalyvavimą konferencijoje. 

3. Kuo anksčiau į numatomų pranešėjų ir ministrų darbotvarkes įrašyti Tarpparlamentinės konferencijos Vilniuje datas, siekiant užsitikrinti jų dalyvavimą.

4. Akcentuotina, kad, siekiant užtikrinti aukštų pareigūnų saugumą, būtina iš anksto suderinti filmavimo, fotografavimo aparatūrą su apsauga, be to, gali būti draudžiama filmuoti jų pasisakymų metu, tad būtina pasiruošti užsklandą ekranui.
5. Rengiant turinį įvertinti dalyvių pastabas, kad Tarpparlamentinės konferencijos išvadose, jei jos bus priimamos, turi atsispindėti suderinti bei vieningi  valstybių narių planai ir siūlymai ateičiai, t.y. išvados neturi būti vien deklaratyvios, bet ir duoti realią politinę naudą.
6. Riboti  konferencijos temų skaičių, kad užtektų laiko diskusijoms iš esmės. 1-2 minučių pasisakymo viena tema neužtenka.

7. Dokumentų, kuriuose yra logotipas, pvz., renginio programa ar pan., kopijos turėtų būti spalvotos.

8. Pagrindinės konferencijų salės prieigose turi nuolat būti pakankamai vandens,  kavos (dalyviai pasigedo skirtingų rūšių kavos: stiprios, su pienu ir pan.), arbatos ir sausainių. Galėtų būti ir vaisių.

9. Turi būti aiškus delegacijų susodinimas ir aiškus atskirų valstybių delegacijų atskyrimas, siekiant išvengti painiavos, posėdžio pirmininkui sprendžiant, kokios valstybės atstovas prašo pasisakyti ar pasisako. Pirmininkas ir vaizdo operatoriai turi labai gerai matyti visą salę ir delegacijų pavadinimus.

10. Konferencijų salėje ant stalų turėtų būti buteliai su vandeniu ir taurės. Gali būti ir lėkštelės su mėtiniais saldainiais.

11. Kartu su dokumentų vertimu į anglų kalbą turėtų būti platinami ir vertimai į prancūzų kalbą.

12. Galimas spaudimas dėl to, kad pirmininkaujantis parlamentas užtikrintų vertimą į vokiečių ar kitas kalbas. Tokiam spaudimui nereikėtų pasiduoti, tačiau turi būti sudarytos techninės galimybės užtikrinti vertimą į bet kurią kalbą (jei tai buvo suderinta iš anksto), kai su delegacija atvyksta vertėjai.

13. Būtinas geras įgarsinimas, reikia laiku perjunginėti kanalus tarp originalaus įrašo ir kitų kalbų.

14. Operatyviai rengti ir dalinti medžiagą salėje bei turėti pakankamai jų kopijų ant dokumentų stalų salės prieigose.

15. Būtina užtikrinti pakankamą aptarnaujančio personalo kiekį. Salėje turi būti keletas žmonių, kurie surinktų užpildytus prašymus pasisakyti ir teikiamas pataisas konferencijos dokumentams.

16. Griežtas pasisakančiųjų laiko valdymas, galbūt su mikrofonų išjungimu, jei pasisakymo laikas žymiai viršijamas. Tam tikrais atvejais, pavyzdžiui po C. ASHTON pasisakymo, svarstytina galimybė suteikti žodį vienam delegacijos atstovui ir tik po vieną klausimą. Ekrane matomas laikrodis turėtų rodyti ne tik kiek laiko liko pasisakančiajam, bet ir kiek viršytas suteiktas laiko limitas. Šios konferencijos metu paprastai vienam pasisakymui buvo skirtos 1,5-2 minutės.

17. Klausimų registracija turi būti skaidri, išankstinė ir akivaizdi, spontaniškai keliant ranką žodis neturėtų būti suteikiamas.

18. Pagrindinės vakarienės metu sveikinimo kalba turi būti išversta į anglų ir prancūzų kalbas, atspausdinta tokiu pat formatu ir stiliumi, kaip meniu, ir padėta ant kiekvieno stalo.
19. Kultūrinė programa turi reprezentuoti pirmininkaujančią šalį, tačiau atkreiptinas dėmesys, kad ilgų vaidinimų ar draminių pasirodymų tikslinga vengti.

20. Salę puošiančias ES valstybių narių vėliavas reikia išrikiuoti abėcėlės tvarka.

21. Ant stalų stovintys stoveliai su šalių pavadinimais originalo ir anglų kalbomis turi būti stiprūs ir stabilūs, kad nekristų nuo stalų.

22. Mikrofonai turėtų veikti nepriekaištingai, „nekaukti“. Nereikėtų laukti, kad mikrofonas įsijungtų, kol jo neišjungs prieš tai kalbėjęs konferencijos dalyvis.

23. Salė turėtų būti gerai apšviesta, kad ekrane aiškiai matytųsi pasisakančiųjų veidai, pavardės, parlamento ar parlamento rūmų pavadinimas bei šalis.
Atvežta informacinė medžiaga ir leidiniai: 

1. Konferencijos programa.
2. Konferencijos dalyvių sąrašas.
3. Kipro Atstovų rūmų Pirmininko Y.L.Omirou sveikinimo žodis.
4. Pasiūlymų Tarpparlamentinės konferencijos darbo tvarkos taisyklėms sąvadas.
5. Lisabonos sutarties Pirmasis protokolas.
6. ES parlamentų pirmininkų konferencijos Varšuvoje išvados.
7. Priimtos Tarpparlamentinės konferencijos darbo tvarkos taisyklės.
8. Tarpparlamentinės konferencijos Pafose išvadų projektas.
9. EE, LV, LT ir PL pataisos Tarpparlamentinės konferencijos išvadų projektui.
10. NL pataisa Tarpparlamentinės konferencijos išvadų projektui.
11. EP pataisa Tarpparlamentinės konferencijos išvadų projektui.
12. Tarpparlamentinės konferencijos Pafose išvados.

